b'\n_START_ARTICLE_\nNorr\xc3\xb8nt\n_START_SECTION_\nAlfabetet og lydene\n_START_PARAGRAPH_\nSt\xc3\xb8rstedelen af det norr\xc3\xb8ne tekstmateriale er skrevet med en variant af det latinske alfabet, der lige som det moderne islandske alfabet har bogstaverne \xc3\xbe (thorn) og \xc3\xb0 (eth eller edh), svarende til ustemt og stemt engelsk th; \xc3\xb0, der minder om det danske bl\xc3\xb8de d. Derudover findes der i de gamle skrifter nogle vokaltegn, som ikke bruges i nyislandsk._NEWLINE_B\xc3\xa5de vokaler og konsonanter findes i en kort og en lang udgave. De lange vokaler er i normaliseret tekst altid markeret med accent (\xc3\xad, \xc3\xa9, \xc3\xa1, \xc3\xb3, \xc3\xba, \xc3\xbd), mens b\xc3\xa5de \xc3\xa6 og \xc5\x93 betegner lange vokaler. (\xc5\x93 betegner en lang \xc3\xb8-lyd, ikke et \xc3\xa6.) Det lange \xc3\xa1 er p\xc3\xa5 dansk blevet til \xc3\xa5 og har m\xc3\xa5ske allerede i vikingetiden klinget \xc3\xa5-agtigt. _NEWLINE_De lange konsonanter markeres ved dobbeltskrivning, eller i h\xc3\xa5ndskrifterne ved brug af versaler. Konsonanterne ll og nn udtales i nyere islandsk med lukke, det vil sige som dl og dn, dog med en del regelm\xc3\xa6ssige undtagelser._NEWLINE_Trykte udgaver af teksterne findes i tre varianter:_NEWLINE_- kildetro, der s\xc3\xa5 vidt muligt beholder h\xc3\xa5ndskrifternes ortografi, og er oftest baseret p\xc3\xa5 et enkelt manuskript,_NEWLINE_- normaliserede udgaver med en standardiseret udgave af den gamle ortografi, enten en normaliseret udgave baseret p\xc3\xa5 et enkelt manuskript eller flere, i det sidste tilf\xc3\xa6lde er der tale om at komme den oprindelige tekst s\xc3\xa5 n\xc3\xa6r som muligt,_NEWLINE_- nyislandske udgaver, der er ordrette, men med nyislandsk ortografi._NEWLINE_De sidstn\xc3\xa6vnte kan kendes blandt andet ved, at et stort antal ord ender p\xc3\xa5 -ur, for eksempel det nyislandsk ma\xc3\xb0ur for norr\xc3\xb8nt/oldislandsk ma\xc3\xb0r (mand/menneske). (Endelsen -ur er den hyppigste i nyislandsk i det hele taget, men den forekom ogs\xc3\xa5 i det gamle sprog, som i de svage hunk\xc3\xb8nsord i flertal.)'